Nasionale plan om selfdood te voorkom, nodig in SA | Netwerk24
Deur Elsabé Brits 09 September 2018 10:05
Al is daar byna elke uur iemand in Suid-Afrika wat weens selfdood sterf, het die land nie 'n geïntegreerde nasionale plan om dit te help voorkom nie.
Dit is Maandag 10 September Internasionale Selfdoodvoorkomingsdag.
Dr. Jason Bantjes, 'n dosent aan die departement sielkunde aan die Universiteit Stellenbosch, sê selfdood is 'n ernstige openbare gesondheidsprobleem. Maar hoewel 80% van selfdoodgevalle in lande met 'n lae- en middel-inkomste, het min van dié lande 'n nasionale strategie vir die voorkoming daarvan.
Bantjes doen navorsing oor die voorkoms en voorkoming van selfdood.
Die staat het beleid soos die Nasionale Geestesgesondheidsbeleidsraamwerk en -Strategiese Plan, asook ander strategiedokumente oor die voorkoming van geweld en beserings, maar dit hanteer selfdood net gedeeltelik.
"Hierdie raamwerke ontbreek egter aan genoeg besonderhede oor die voorkoming van selfdood om doletreffende plaasvervangers te wees vir 'n nasionale selfdoodvoorkomingstrategie wat gefokus, omvattend en op bewyse gegrond is.
"Só 'n strategie is van kritieke belang veral in ag genome die Wêreldgesondheidsorganisasie se beraming dat 800 000 mense wêreldwyd elke jaar hulself om die lewe bring en dat dit die naasgrootste oorsaak van sterftes onder 15 tot 29-jariges is.
"Vir elke selfdood is daar na raming minstens 20 pogings. Elke selfdood raak 'n groter groep mense. Sommige studies toon dat soveel as 35 mense ernstig geraak word deur elke selfdood.
"Uiters belangrik is die feit dat 'n nasionale strategie lei tot aanspreeklikheid deurdat diegene wat vir die voorkoming van selfdood verantwoordelik is, duidelik te identifiseer."
Bantjes meen dít is veral belangrik wanneer daar bepaal moet word hoe om bewysgegronde ingryping aan te pas om te verseker dat dit kultureel aanvaarbaar en kontekssensitief is vir gebruik in Suid-Afrika.
Nieregeringsorganisasies soos die Suid-Afrikaanse Depressie en Angsstoornisgroep (Sadag) ontvang tot 600 oproepe van desperate mense per dag, en dié organisasie benodig R80 000 per maand net om sy noodoproeplyne te bedryf.
Sadag sê hulle word oorval deur oproepe van mense wat depressief is, verkrag en geboelie word, nie gesondheidsorg kan bekostig nie, alleen is, of nie die dood van geliefdes kan verwerk nie.
Sowat 75% van mense wat hulself om die lewe bring, vertel vooraf vir iemand dat hulle dit gaan doen.